শ্রেণিকক্ষের চারদেয়ালের বাইরে আমাদের প্রথমবারের মতো বের করে আনলেন শিক্ষক শহীদ কবির। রমনা পার্কে আমরা অনেক স্কেচ করি তাঁর নির্দেশনায়। সে-সময় ফকির লালন শাহর দর্শনে আকৃষ্ট শিল্পী ‘অচিনপাখি’ শিরোনামে জয়নুল গ্যালারিতে একটি প্রদর্শনী করে বেশ সাড়া ফেলেছিলেন। এরপর অকস্মাৎ স্পেন পাড়ি জমালেন তিনি! দ্বিতীয় বর্ষে ওঠার পর মনোবসু বৃত্তি পেয়ে জাপান চলে গেলেন আমাদের প্রাকডিগ্রির প্রধান শিল্পী মাহমুদুল হক। যাওয়ার আগে বলে গেলেন – তোমাদের সঙ্গে আমার দেখা হবে গ্যালারিতে। মাহমুদ স্যার চলে যাওয়ায় মাহবুব স্যার প্রিডিগ্রি প্রধানের দায়িত্ব নিয়ে আমাদের চারুপাঠকে এগিয়ে নেন।